ÉLHETŐ BOGLÁR KÖR
civil társaság
ALAPÍTÓ NYILATKOZAT ÉS TÁRSASÁGI SZERZŐDÉS

Alulírottak a Polgári Törvénykönyvről szóló 2013. évi V. törvény és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 5/A. §-a alapján, nem gazdasági érdekű közös céljaink megvalósítására és közösségi tevékenységünk összehangolására létrehozzuk az Élhető Boglár Kör civil társaságot.
A jelen dokumentum egyszerre fogalmazza meg a Kör alapításának közös szándékát és a civil társaság társasági szerződésének alapvető szabályait.
I. A Kör neve, jogállása és létrejötte
1. A civil társaság neve: Élhető Boglár Kör civil társaság
2. Rövidített neve: Élhető Boglár Kör
3. A Kör határozatlan időre jön létre.
4. Jogállás: jogi személyiség nélküli, nem gazdasági célú szervezet
5. Alapítás dátuma: 2026.09.01.
II. Miért jövünk létre?
Balatonboglár és Szőlőskislak fejlődésének történetében voltak olyan időszakok, amikor a helyi közösség tagjai nem csupán a jelen problémáira kerestek megoldásokat, hanem közösen gondolkodtak azon is, milyen települést szeretnének teremteni a következő nemzedékek számára.
Az Alapítók úgy gondolják, ismét ilyen időszakhoz érkeztünk.
A Balaton és környezetének változása, a város használatának növekvő intenzitása, valamint a demográfiai, gazdasági és társadalmi változások szükségessé teszik, hogy közösen gondolkodjunk Balatonboglár hosszabb távú jövőjéről.
III. Mit szeretnénk?
Az Élhető Boglár Kör célja, hogy segítse egy hosszú távú, közösen formált városi jövőkép kialakulását, amelynek középpontjában az áll, hogy:
Boglár és Kislak olyan város maradjon és olyan várossá fejlődjön, ahol jó élni – úgy, hogy közben megőrizzük és továbbadjuk mindazokat a természeti, közösségi és kulturális értékeket, amelyeket mi is örököltünk.
A Kör kiindulópontnak tekinti az Élhető Boglár V.01 jövőképet, de nem tekinti azt kész programnak.
Feladatunk éppen az, hogy ezt a gondolatot megvitassuk, próbára tegyük, kiegészítsük, és a boglári közösséggel együtt továbbfejlesszük.
IV. Mit csinálunk?
A Kör különösen:
· beszélgetéseket kezdeményez a város jövőjéről;
· megkeresi és bevonja azokat, akiknek tudása, tapasztalata, érdeke vagy felelőssége kapcsolódik Boglár jövőjéhez;
· segít közös nyelvet teremteni olyan kérdésekben, mint az élhetőség, a fejlődés, a fenntarthatóság, a Balaton teherbíró képessége, a turizmus, a helyi gazdaság, a lakhatás és a közösség;
· meghallgatja és megismerni törekszik az eltérő véleményeket is;
· segít feltenni a jó kérdéseket és összehozni azokat, akiknek érdemes egymással beszélniük;
· a közös gondolkodás eredményeiből fokozatosan továbbfejleszti az Élhető Boglár jövőképet, és szükség szerint ajánlásokat fogalmaz meg.
· Aktívan részt veszünk egy új professzionális városvezetés kialakításában.
Mi nem vagyunk?
· Az Élhető Boglár Kör nem pártpolitikai szervezet.
· A Kör nem valamely intézmény, vállalkozás, politikai szervezet vagy más civil szervezet érdekképviselete.
· Nem kívánjuk átvenni az önkormányzat, a civil szervezetek, a vállalkozások vagy más közösségek feladatait.
· Nem törekszünk arra sem, hogy minden kérdésre kész és végleges válaszokat adjunk.
· Ez nem zárja ki azt, hogy a Kör Balatonboglár közügyeiről véleményt, javaslatot vagy ajánlást fogalmazzon meg.
V. Kik lehetnek a Kör tagjai?
A Kör tagja olyan természetes személy lehet, akinek fontos Balatonboglár hosszú távú jövője, elfogadja a jelen Alapító Nyilatkozat és Társasági Szerződés alapelveit, és kész érdemben hozzájárulni a Kör munkájához.
A Kör tagjának nem kell minden kérdésben egyetértenie a többiekkel.
A tag ugyanakkor vállalja, hogy:
· saját érdekein túl a város egészének érdekeit is mérlegeli;
· kíváncsi mások véleményére;
· álláspontját lehetőség szerint érvekkel képviseli;
· kész saját álláspontját is felülvizsgálni;
· tudásával, tapasztalatával vagy munkájával lehetőségei szerint hozzájárul a közös gondolkodáshoz;
· politikai, gazdasági vagy szervezeti hovatartozását nem helyezi a közös ügy elé.
A tagság formái:
· Alapító tagok azok a személyek, akik a jelen szerződés 1. mellékletét aláírva létrehozzák a civil társaságot.
· Tag lehet minden további személy, akinek felvételét a tagok egyszerű többsége támogatja, és aki a jelen dokumentumban foglaltakat elfogadja.
· Közreműködő az a tagsági jogokkal nem rendelkező személy, aki a Kör valamely tevékenységében, programjában vagy munkájában részt vesz.
VI. Tagsági jogok és döntések
Minden tagnak egy szavazata van.
A tag jogosult különösen:
· részt venni a Kör munkájában és közös döntéseiben;
· javaslatot tenni a Kör tevékenységére;
· megismerni a Kör ügyeinek menetét;
· szavazni új tag felvételéről;
· szavazni a Kör nevében elfogadandó ajánlásokról és közös állásfoglalásokról;
· részt venni a Működési Szabályzat elfogadásában és módosításában.
Ha a jelen szerződés vagy jogszabály eltérően nem rendelkezik, a Kör döntéseit egyszerű többséggel hozza meg.
A tag kizárására csak a Polgári Törvénykönyvben meghatározott feltételekkel kerülhet sor. A kizárásról a kizárással érintett tag kivételével a többi tag egyszerű többséggel dönt.
A tagsági jogviszony megszűnésére egyebekben a Civil tv. és a Polgári Törvénykönyv civil társaságra, illetve polgári jogi társaságra vonatkozó rendelkezései irányadók.
VII. Hogyan működünk?
A Kör működését a bizalom, a nyitottság, az átláthatóság, a párbeszéd és a személyes felelősség elvére építi.
A Kör napi és részletes működését külön Működési Szabályzat rendezheti.
A Működési Szabályzat rendelkezhet különösen:
· a találkozók és egyeztetések rendjéről;
· a személyes és elektronikus döntéshozatal módjáról;
· a munkacsoportokról;
· a kommunikációról és a Kör nyilvános megszólalásairól;
· a közreműködők bevonásáról;
· a döntések és közös dokumentumok nyilvántartásáról;
· a feladatok és felelősségek megosztásáról;
· az esetleges összeférhetetlenségi és érdekütközési helyzetek kezeléséről.
A Működési Szabályzatot és annak módosításait a tagok egyszerű többséggel fogadják el.
A Működési Szabályzat nem lehet ellentétes a jelen Társasági Szerződéssel vagy jogszabállyal, és nem módosíthatja az itt rögzített alapvető tagsági jogokat és kötelezettségeket.
IX. Tagdíj és vagyoni hozzájárulás
A Körben tagdíj nincs.
A tagokat a társaság létrehozásával vagyoni hozzájárulási kötelezettség nem terheli.
A tagok saját döntésük és lehetőségeik szerint, önkéntesen hozzájárulhatnak egyes közös programok vagy konkrét költségek finanszírozásához. Az ilyen hozzájárulás a tag számára többlet tagsági vagy szavazati jogot nem keletkeztet.
Kötelező tagdíj vagy rendszeres vagyoni hozzájárulás csak a jelen Társasági Szerződés módosításával vezethető be.
X. Záró rendelkezések
A jelen szerződésben nem szabályozott kérdésekben különösen a 2011. évi CLXXV. törvény 5/A. §-a, valamint a Polgári Törvénykönyv polgári jogi társasági szerződésre vonatkozó rendelkezései irányadók.
A tagok közös célja, hogy a Kör működését ne a szükségesnél részletesebb szabályok, hanem elsősorban a jelen dokumentumban rögzített közös értékek, a kölcsönös bizalom és a közösen kialakuló működési kultúra határozza meg.
A létrehozó alapító tagok a jelen Alapító Nyilatkozatot és Társasági Szerződést elolvasták, tartalmát megértették, azt közös akaratukkal mindenben megegyezőnek tekintik és aláírják.
Kelt: Balatonboglár, 2026.09.01

